Urs superstar

Dad Ursin Lutz

Juhu, el è puspè qua! Era questa stad ha l’urs (entant hai jau pers la survista dals differents nums e codes da tut ils urs grischuns dal 2007) decidì da metter sias toppas sin territori Grischun. Il plaschair è stà grondischem, principalmain tar las medias e tar ina pluna auters sabis e main sabis che na sentan betg las consequenzas directas da las visitas prominentas.
Sche l’urs ha gia decidì da vegnir en il Grischun, lura è quai ses bun dretg ed el è da retschaiver cun mauns averts. Igl è schizunt da far tut il pussaivel per che l’urs na decidia betg anc forsa da scappar in bel di. "Jöööö, jau vi era vesair l’urs, anc meglier fiss sch’jau al pudess stritgar!", tuna quai adina puspè da differentas varts. Incredibel quanta naivitad e distanza da la realitad che tals giavischs dovran per insumma vegnir formulads. Ok, collega Knut ed ils urs da plisch laschan salidar, els sustegnan cun gronda forza quest maletg fallà da l’urs, la bestia da rapina cun forzunas che stgarpa nursas sco nus n’essan gnanca buns da mazzar mustgas. Jau na chapesch betg pertge che quests urs ston restar per tut pretsch tar nus el Grischun e che tut ils pertutgads ston prender en cumpra grondas stentas per pudair segirar lur atgna existenza da vita. Da quai nagin che tschantscha auter ch’ils pertutgads, e nursas datti la finala en abundanza, surtut en cumparegliaziun cun ils urs grischuns rars che cuntanschan suenter curt temp status da superstar. Tge sensaziun cur ch’igl ha dà l’emprim video da l’urs grischun 2007. Ina preda zunt bainvegnida per las medias. Quest chanè da launa che rudlava per las scarpas enturn avess era pudì esser in satg da tartuffels surdimensiunà. Gliez na fiss en mintga cas betg stà main interessant.
Era il fatg ch’ils urs paran dad esser nunpartischants en quai che pertutga las preferenzas per las differentas regiuns rumantschas (uss ch’els han scuvert era la Surselva ed il Grischun Central), na po midar nagut vi da mia antipatia. Gnanca da pensar che quest bestgun è anc responsabel per mes prenum, almain hai dà in diminutiv che po mitigiar in pau la chaussa.
È tge capita sch’in urs da glatsch (forsa schizunt Knut superstar himself sch’el ha lungurella a Berlin) chatta in bel di la via en il Grischun? Lura èsi matai da rasar ora il tarpun da glatsch (sch’i va propi bain, vegn quel anc colurà cun suc da rischcotschnas ch’i dettia in bel tarpun cotschen sco ch’i tutga la finala per superstars) e da metter a disposiziun ina muntanera nursas voluntarias sco amuse bouche per che l’urs polar sa sentia sco da chasa tar nus e vegnia gea betg sin l’idea da bandunar il Grischun. En quai senn - viva l’urs - cunzunt sch’el chatta bainprest la via or dal Grischun.